Video: Mense dood, groot skade in KZN ná tornado, hewige stormsGroot skade is aan infrastruktuur aangerig. (Foto: KZNCOGTA/Twitter) Minstens twee mense is dood ná hewige storms die New Hanover-gebied net buite Pietermaritzburg Dinsdagmiddag getref het. Provinsiale rampbestuurspanne het intussen deurnag gewerk om diegene wat deur ŉ tornado geraak is, by te staan. ŉ Video van die tornado wat groot skade aangerig het, het soos ŉ veldbrand versprei . Ross Campbell, woordvoerder van ER24, het gesê paramedici is omstreeks 17:20 na die Mpolweni- informele nedersetting ontbied waar provinsiale medici reeds met die behandeling van pasiënte begin het. ‘n Agtjarige seun word steeds vermis. (Foto: SA Polisie) ER24-paramedici het ŉ verdere nege pasiënte behandel wat na verskillende hospitale in die gebied geneem is. Altesaam 20 mense is uiteindelik net in dié gebied beseer. Twee volwassenes is ongelukkig op die toneel dood verklaar, het hy gesê. Campbell het gesê een van dié pasiënte was ŉ vrou wat ernstig beseer is nadat sy weens die storm beheer oor haar voertuig verloor het. [TORNADO UPDATE] Scenes this morning following the Tornado that left two dead and 20 injured at the Mpolweni settlement in KZN https://t.co/wHq52jqjRK pic.twitter.com/gTsRQUxW3i — ER24 EMS (Pty) Ltd. (@ER24EMS) November 13, 2019 “Luidens berigte is verskeie diere in die gebied dood of beseer. Kragdrade is ook beskadig,” het hy gesê. Eskom het later bevestig dat een van sy substasies deur die tornado beskadig is. Rampbestuurspanne besoek die gebied vanoggend om die volle omvang van die skade te begin bepaal. (Foto: SA Polisie) Polisieduikers en lede van die honde-eenheid is gisteraand ook na die Melmoth-gebied ontbied waar twee seuns, onderskeidelike ses en agt jaar oud, ŉ yskasdeur gebruik het om op die Mfuli-rivier te dryf. Die twee het van die deur afgeval en in die water beland. “Die sesjarige kon op die yskasdeur terugklim, maar die soektog na die agtjarige seun duur voort,” het die polisie gesê. Lennox Mabaso, woordvoerder van die departement van samewerkende regering en tradisionele sake in KZN, het gesê amptenare besoek vanoggend die gebied om die presiese omvang van die dodetal, asook skade aan infrastruktuur te bepaal. Verskeie huise in veral die Mpolweni- en Thokozani-gebied, wat deel vorm van die uMswathi- plaaslike munisipaliteit, is weens die tornado weggespoel. (Foto: SA Weerdiens) Minstens drie ander mense is sedert Sondag dood ná die gure weer die provinsie getref het. In die noorde van die provinsie is ŉ jong vrou dood nadat sy deur weerlig getref is en in Inanda is ŉ ouerige egpaar in hul beddens dood nadat hul huis Maandag weens swaar reën ineengestort het. Die SA Weerdiens sê November het gewoonlik heelwat storms, reën en hael. Hy voorspel gedeeltelike bewolkte toestande in KwaZulu-Natal vir die grootste deel van die dag, maar ŉ weerwaak is uitgereik vir hewige donderstorms oor die grootste dele van die provinsie laatmiddag en vanaand.